Werker sterf toe sloot inval | Maroela Media
ŉ Munisipale werker is Maandagoggend in Welkom in die Vrystaat dood nadat ŉ gedeelte van ŉ sloot bo-op hom ineengestort het.
Werner Vermaak, woordvoerder van ER24, het gesê toe paramedici omstreeks 10:30 na die toneel in Jan Hofmeyerstraat ontbied is, het omstanders op die toneel hulle gewys waar die man steeds in die diep sloot vasgekeer was. “Slegs gedeeltes van die man se kop en bors was sigbaar,” het Vermaak gesê.
“Volgens die man se kollegas was die man heeltemal deur water en modder bedek, maar hulle kon sy kop en bors bo die water uitlig. Die omstanders het gesê die man het nog asem gehaal toe hulle sy kop bo die water en modder uitgekry het.”
Vermaak het gesê die man was glo besig om aan ŉ waterpyp te werk, toe dit skielik gebars het, wat veroorsaak het dat die kante van die sloot ineenstort. Paramedici se pogings om die man uit die modder te bevry was onsuksesvol en die brandweer se hulp is ontbied. Paramedici het die man ondersoek en gevind hy het reeds aan sy beserings beswyk.
Wat wel deur munisipaliteite erken is, is dat daar nie meer kundiges is wat weet wat hul doen nie. n Bevoegde voorman sou nie n werker se lewe so in gevaar stel nie. n Maand terug wys hul n werker wat halflyf kop onderstebo in vuil water werk om n lek te herstel en deur die kommentaar daarby klink dit asof die persoon geprys word vir wat hy doen. Onbevoegdheid kan tot vele sulke ongelukke lei. Meegevoel aan die oorledene se familie.